b'\n_START_ARTICLE_\nDemjanskin piiri\n_START_SECTION_\nMaantiede\n_START_PARAGRAPH_\nNovgorodin alueen kaakkoisosassa sijaitseva piiri rajoittuu etel\xc3\xa4ss\xc3\xa4 Novgorodin alueen Marjovon, l\xc3\xa4nness\xc3\xa4 Staraja Russan ja Parfinon, pohjoisessa Kresttsyn ja koillisessa Valdain piireihin sek\xc3\xa4 id\xc3\xa4ss\xc3\xa4 ja kaakossa Tverin alueeseen. Pinta-alasta 64,4\xc2\xa0% on mets\xc3\xa4\xc3\xa4, 16,7\xc2\xa0% maatalousmaata, 13,4\xc2\xa0% luonnonsuojelualuetta ja 4,1\xc2\xa0% asuinaluetta._NEWLINE_Seutu kuuluu Valdain yl\xc3\xa4ng\xc3\xb6n ja Ilmaj\xc3\xa4rven alangon siirtym\xc3\xa4alueeseen. T\xc3\xa4rkeimm\xc3\xa4t joet ovat Javon, Pola ja Polomet. Suurimmat j\xc3\xa4rvet ovat piirin it\xc3\xa4osassa sijaitsevat Seliger ja Veljo. Hy\xc3\xb6tykaivannaisiin kuuluvat hiekka, sora, savi, karbonaattimineraalit ja sapropeeli. Piirin alueella sijaitsee osa Valdain kansallispuistosta.\n_START_SECTION_\nHistoria\n_START_PARAGRAPH_\nNovgorodin Derevan viidennekseen kuulunut Demonin (Demjanin) rajalinnoitus mainitaan ensimm\xc3\xa4isen kerran Ven\xc3\xa4j\xc3\xa4n kaupunkien luettelossa vuonna 1406. Linnoitus h\xc3\xa4vitettiin Iivana III:n aikana, ja 1500-luvulla sen paikalle kehittyi Demjanskin pogosta, joka my\xc3\xb6hemmin kuului Novgorodin l\xc3\xa4\xc3\xa4nin Staraja Russaan kihlakuntaan. Vuonna 1824 siit\xc3\xa4 tuli kaupunki ja kihlakunnan keskus. Vuonna 1927 Demjansk alennettiin kyl\xc3\xa4ksi, mutta se s\xc3\xa4ilytti asemansa piirikeskuksena. Toisen maailmansodan aikana seudulla k\xc3\xa4ytiin verinen Demjanskin mottitaistelu. Vuonna 1960 Demjansk sai kaupunkimaisen taajaman statuksen.\n_START_SECTION_\nLiikenne\n_START_PARAGRAPH_\nDemjanskista on maantieyhteydet Staraja Russaan, Valdaihin ja Marjovoon. Piirin pohjoisosan kautta kulkee Bologojen ja Dnon v\xc3\xa4linen rautatie, jolla on Lyt\xc5\xa1kovon asema._NEWLINE_Paikallisista elinkeinoista t\xc3\xa4rkeimpi\xc3\xa4 ovat julkiset palvelut, kauppa (13,8\xc2\xa0%), jalostus (10,9\xc2\xa0%) ja maatalous (9,6\xc2\xa0%). Piiriss\xc3\xa4 toimii maatalous-, mets\xc3\xa4- ja puunjalostusyrityksi\xc3\xa4 sek\xc3\xa4 elintarviketeollisuutta. Nelj\xc3\xa4sosa ty\xc3\xb6voimasta ty\xc3\xb6skentelee piirin ulkopuolella ja viidesosa ty\xc3\xb6ik\xc3\xa4isist\xc3\xa4 ei k\xc3\xa4y ansiot\xc3\xb6iss\xc3\xa4._NEWLINE_Piiriss\xc3\xa4 toimii 16 lastentarhaa, 13 yleissivist\xc3\xa4v\xc3\xa4\xc3\xa4 koulua ja ammattikoulu. Sosiaali- ja terveyspalveluihin kuuluu piirisairaala, kaksi paikallissairaalaa, 15 l\xc3\xa4\xc3\xa4kint\xc3\xa4asemaa, ensiapuasema, sosiaalipalvelukeskus, lastenkoti ja vanhainkoti. Kulttuurilaitoksia ovat piirin kulttuuri- ja vapaa-ajankeskus, sen 20 haaraosastoa, piirin keskuskirjasto, 18 sivukirjastoa sek\xc3\xa4 kotiseudun historian keskus, jolla on kolme haaraosastoa. Piiriss\xc3\xa4 on viisi toimivaa kirkkoa ja nelj\xc3\xa4 tsasounaa. Paikallislehten\xc3\xa4 ilmestyy Avangard.\n_START_SECTION_\nN\xc3\xa4ht\xc3\xa4vyydet ja matkailu\n_START_PARAGRAPH_\nSeudulla on paljon muinaisia asuin- ja hautapaikkoja sek\xc3\xa4 uhrikivi\xc3\xa4. Veljoj\xc3\xa4rven ja Javonjoen rannalla sijaitsee kolme muinaislinnaa. Rakennusmuistomerkkehin kuuluvat 1800\xe2\x80\x931900-lukujen vaihteesta per\xc3\xa4isin olevat Demjanskin julkiset rakennukset, Iljina Goran, Kipinon, Petrovskojen, Rabe\xc5\xbean ja \xc5\xa0i\xc5\xa1kovon kirkot, Demjanskin, Dubkin, Pusto\xc5\xa1kan ja Staryi Skrebelin tsasounat, Jermakovon, Nikolskojen, Ostrovin ja Petrovskojen kartanoalueet, Nikolskojen kalanviljelylaitos ja Lavrovon naisluostari. Piiriss\xc3\xa4 on lukuisia toisen maailmansodan muistomerkkej\xc3\xa4._NEWLINE_Demjanskissa toimii pieni hotelli. Seligerj\xc3\xa4ven rannalla on viisi lomakyl\xc3\xa4\xc3\xa4.'